《粤中看牡丹》
明代·冯珧

记得初从翠羽招，撚痕粉腻未全消。此时恰好春三月，与子曾逢廿四桥。

酒半临风看赠佩，花深移月听吹箫。故园今日犹亲近，解识当年魏与姚。

作者简介：冯珧，原名梦兆，字俨若。南海人。明思宗崇祯十五年（一六四二）举人，官教谕。著有《借山》、《学海》、《燕游》诸草。事见清道光《广东通志》卷五二。